STA บวกเกือบ 5% ราคาสูงสุดในรอบ 5 ปี 1 เดือน
STA บวกเกือบ 5% ราคาสูงสุดในรอบ 5 ปี 1 เดือน หลังราคายางพาราดีดตัวแรงต่อเนื่อง ล่าสุด ณ เวลา 11.14 น. ราคาอยู่ที่ 22.60 บาท บวก 1.00 บาท หรือ 4.63% สูงสุดที่ 22.70 บาท ต่ำสุดที่ 21.70 บาท มูลค่าซื้อขายที่ 337.81 ล้านบาท โบรกฯ แนะ “ซื้อ” ชูเป้า 25 บาท 
16 ธ.ค. 2559

ผู้สื่อข่าวรายงานว่า ราคาหุ้นบริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 11.14 น. ราคาอยู่ที่ 22.60 บาท บวก 1.00 บาท หรือ 4.63% สูงสุดที่ 22.70 บาท ต่ำสุดที่ 21.70 บาท มูลค่าซื้อขายที่ 337.81 ล้านบาท โดยราคาหุ้นปรับตัวสูงสุดในรอบ 5 ปี 1 เดือน ตั้งแต่ราคาอยู่ที่ระดับ 23.10 เมื่อวันที่ 16 กันยายน 2554

ด้านบล.เอเซีย พลัส แนะนำ “ซื้อ” ราคาเป้าหมาย 25 บาท/หุ้น โดยราคายางพาราดีดตัวแรงต่อเนื่อง จนล่าสุดทำระดับสูงสุดในรอบ 2 ปี จากข้อมูลใหม่ของ The Rubber Economist ที่คาดว่าผลผลิตกับความต้องการใช้ยางพาราจะพลิกกลับมาขาดดุลในปี 2559-61 นำไปสู่การปรับเพิ่มประมาณการกำไรสุทธิปี 2560 ขึ้น 16% และได้ Fair value เท่ากับ 25 บาท  
ขณะที่ราคายางแท่งโลกล่าสุดอยู่ที่ 2.06 พันดอลลาร์หสรัฐฯ/ตัน ทำระดับสูงสุดในรอบ 2 ปี เพิ่มขึ้นถึง 19.2% wow และ 47.8% นับตั้งแต่ต้นเดือน ต.ค.59 สาเหตุหลักมาจากข้อมูลใหม่ที่ The Rubber Economist ได้คาดการณ์ว่าผลผลิตกับความต้องการใช้ยางพาราปี 2559-61 จะพลิกเป็นขาดดุลราว 1.51 แสนตันในปี 2559 ขาดดุล 1.90 หมื่นตันในปี 2560 และขาดดุล 3.73 แสนตันในปี 2561 จากความต้องการใช้ยางพาราที่แข็งแกร่งทั่วโลก สอดคล้องกับการฟื้นตัวของเศรษฐกิจโลก นอกจากนี้ ปัญหาฝนตกชุกและน้ำท่วมบางพื้นที่ทางภาคใต้ของไทย ส่งผลกระทบให้ผลผลิตยางพาราออกสู่ตลาดลดลง อีกทั้งสต็อกยางพาราของชิงเต่า ประเทศจีน ลดลงต่อเนื่องเหลือเพียง 5 หมื่นตัน ทำระดับต่ำสุดในรอบ 5 ปี
โดยแนวโน้มกำไรจากการดำเนินงานงวด 4Q59 เท่ากับ 546 ล้านบาท พลิกจากที่ขาดทุนจากการดำเนินงาน 187 ล้านบาท ในงวด 3Q59 และเติบโตกว่า 11.4 เท่าตัวจากงวด 4Q58 จากราคายางแท่งเฉลี่ยตั้งแต่ต้นงวด 4Q59 ปรับเพิ่มขึ้นถึง 20.8% qoq และ 31.5% yoy มาอยู่ที่ 1.59 พันดอลลาร์สหรัฐฯ/ตัน หนุนให้แนวโน้ม gross margin เพิ่มขึ้นสู่ระดับ 8.5%
 